Maallisten kestämättömyys
Vuosisadat, ajanjaksot
 Rientää yhä rientoaan.
 Vajoo vuoret, nousee laksot,
 Sun ristis seisoo paikallaan,
 O Jeesus!

 Hautaan painuu sukupolvet
 Kuninkaineen, pappeineen.
 Alas putoo temppelholvit,
 Sun alttaris jää seisaalleen,
 O Jeesus!

 Vallat vaipuu kuin ois unta,
 Kaatuu patsaat, pilarit.
 Yks’ ei vaivu valtakunta:
 Se minkä sinä perustit,
 O Jeesus!

 Suuret nimet, sankarmaine,
 Kunnia ja kuuluisuus
 Sammuvat kuin rantaan laine,
 Sun nimes muisto ain’ on uus,
 O Jeesus!

 Sinä elät, minä kuolen
 Noustakseni ylös taas.
 Anna haudan tuolla puolen
 Mun päästä sinun kunniaas,
 O Jeesus!